Na temelju članka 15. Zakona o turističkim zajednicama i promicanju hrvatskog turizma („Narodne novine” broj 52/19) i članka 17. stavka 6. Statuta Turističke zajednice područja „Središnja Podravina” („Službeni glasnik Koprivničko-križevačke županije“ broj 26/20), Skupština Turističke zajednice područja „Središnja Podravina” na sjednici održanoj 18. siječnja 2021. godine donijela je

**POSLOVNIK**

**o radu Skupštine Turističke zajednice područja „Središnja Podravina”**

**I. OPĆE ODREDBE**

**Članak 1.**

Ovim Poslovnikom ureduje se način rada Skupštine Turističke zajednice područja „Središnja Podravina” (u daljnjem tekstu: Skupština) i to:

- način konstituiranja Skupštine Turističke zajednice područja „Središnja Podravina”;

- postupak izbora i razrješenja članova Turističkog vijeća;

- postupak izbora predstavnika Turističke zajednice područja „Središnja Podravina” (u daljnjem tekstu: Turistička zajednica) u Turističku zajednicu Koprivničko-križevačke županije;

- prava i dužnosti članova Skupštine;

- sazivanje i vođenje sjednice Skupštine;

- javnost rada Skupštine.

**Članak 2.**

Sastav, djelokrug i ovlaštenja Skupštine utvrđena su Statutom Turističke zajednice.

**Članak 3.**

Rad Skupštine je javan.

Javnost se može iznimno isključiti samo u odnosu na isprave i podatke koji predstavljaju poslovnu tajnu.

**II. KONSTITUIRANJE SKUPŠTINE, POSTUPAK POTVRĐIVANJA ODNOSNO PRESTANAK MANDATA ČLANOVIMA SKUPŠTINE**

**Članak 4.**

Pripremne radnje za osnivanje Zajednice i sazivanje Osnivačke skupštine obavljaju Načelnici općina u suradnji sa Turističkom zajednicom Koprivničko-križevačke županije.

Na Osnivačkoj se Skupštini:

1. potvrđuje mandat članova Skupštine,
2. biraju članovi turističkog vijeća,
3. donosi poslovnik o radu Skupštine,
4. bira iz redova članova Skupštine predstavnike u Skupštinu Turističke zajednice Koprivničko-križevačke županije,
5. obavljaju i drugi poslovi i donose akti predviđeni Zakonom o turističkim zajednicama i promicanju hrvatskog turizma (u daljnjem tekstu: Zakon) i Statutom Zajednice.

**Članak 5.**

Osnivačku Skupštinu otvara i predsjedava joj predsjednik Zajednice.

Ako je, prema propisima kojima se uređuju jedinice lokalne, odnosno područne (regionalne) samouprave, razriješen načelnik, u trenutku razrješenja prestaje mu i dužnost predsjednika Zajednice, odnosno Skupštine. U tom slučaju, dužnost predsjednika Zajednice, odnosno Skupštine obnaša, sukladno propisima o imenovanju načelnika, imenovani povjerenik.

U slučaju odsutnosti ili spriječenosti predsjednika, sjednici Skupštine predsjedava zamjenik predsjednika kojeg odredi predsjednik Zajednice i koji za svoj rad odgovara predsjedniku Zajednice.

**Članak 6.**

Potvrđivanje mandata članova Skupštine obavlja se na početku Osnivačke Skupštine.

Potvrđivanje mandata iz stavka 1. ovog članka obavlja se na prijedlog verifikacijske komisije koju bira Skupština.

Verifikacijsku komisiju čine predsjednik i dva člana izabrani iz redova članova Skupštine.

**Članak 7.**

Potvrđivanje mandata članovima Skupštine, Skupština se smatra konstituiranom.

**III. POSTUPAK IZBORA 1 RAZRJEŠENJA TIJELA ZAJEDNICE**

**Članak 8.**

Skupština bira članove Turističkog vijeća.

Izbor članova tijela iz stavka 1. ovoga članka obavlja se javnim glasovanjem, osim ako se na Skupštini drugačije ne odluči.

**Članak 9.**

Skupština može razriješiti člana Turističkog vijeća ako svoje dužnosti ne obavlja sukladno Zakonu i Statutu Zajednice.

**IV. IZBOR PREDSTA VNIKA ZAJEDNICE U SKUPŠTINU TURISTIČKE ZAJEDNICE**

**Članak 10.**

Skupština bira predstavnike Zajednice u Skupštinu Turističke zajednice Koprivničko-križevačke županije.

Izbor predstavnika Zajednice iz stavka 1. ovoga članka obavlja se javnim glasovanjem, osim ako se na skupštini drugačije ne odluči.

**V. PRAVA I DUŽNOSTI ČLANOVA SKUPŠTINE**

**Članak 11.**

Mandat članova Skupštine Zajednice traje četiri godine.

Članu Skupštine Zajednice može prestati mandat i prije isteka vremena na koje je primljen:

- opozivom od strane člana Zajednice čiji je predstavnik;

- prestankom rada kod člana Zajednice čiji je predstavnik;

- na osobni zahtjev.

Skupština Zajednice može predložiti članu Zajednice da opozove svog predstavnika ako svoju dužnost ne obavlja u skladu sa zadaćama Zajednice ili je uopće ne obavlja.

Novoizabranom članu Skupštine mandat traje do isteka vremena na koji je bio izabran član Skupštine kojem je prestao mandat na jedan od načina utvrđen u stavku 2. ovog članka.

**Članak 12.**

Skupština Zajednice:

1. donosi Statut Zajednice,
2. donosi odluku o osnivanju, ustroju, pravima i dužnostima te načinu poslovanja,
3. odlučuje o izboru i razrješenju članova Turističkog vijeća
4. donosi godišnji program rada Zajednice,
5. donosi izvješće o izvršenju programa rada Zajednice,
6. donosi poslovnik o radu Skupštine,
7. nadzire poslovanje Zajednice,
8. odlučuje o zahtjevima za dragovoljno članstvo,
9. donosi odluku o izvješćima koje podnosi Turističko vijeće,
10. utvrđuje visinu članarine za dragovoljne članove Zajednice,
11. daje nadležnim tijelima inicijative za donošenje zakona i drugih propisa,
12. razmatra i zauzima stavove o najznačajnijim pitanjima koja proizlaze iz zadaća Zajednica, predlaže mjere i poduzima radnje za njihovo izvršavanje,
13. prihvaća godišnja izvješća i odlučuje o drugim pitanjima kada je to predviđeno propisima i ovim Statutom,
14. obvezna je obaviti nadzor najmanje jednom godišnje i to prije donošenja izvješća o izvršenju programa rada te je, pored navedenog nadzora, obvezna obaviti nadzor i

na zahtjev natpolovične većine članova Skupštine kao i po nalogu nadležnog ministarstva, ukoliko takav zahtjev Skupštine odnosno nalog ministarstva postoje,

1. nadzire materijalno i financijsko poslovanje i raspolaganje sredstvima Zajednice,
2. nadzire izvršenje i provedbu programa rada Zajednice,
3. bira predstavnike u skupštinu regionalne turističke zajednice iz redova članova Zajednice,
4. obavlja i druge poslove utvrđene Zakonom i ovim Statutom.

Članovi Skupštine imaju pravo i dužni su nazočiti sjednicama i sudjelovati u njezinu radu i odlučivanju.

Iznimno od odredbe stavka 1. ovoga članka, dragovoljni članovi Zajednice mogu sudjelovati u radu Skupštine, ali bez prava odlučivanja.

**Članak 13.**

U ostvarivanju prava i dužnosti iz članka 11. ovoga Poslovnika, članovi Skupštine osobito:

1. predlažu raspravu o svim pitanjima iz djelokruga rada Skupštine,
2. postavljaju pitanja u svezi provedbom odluka, zaključaka i drugih akata Skupštine,
3. daju prijedloge, izražavaju svoja mišljenja i postavljaju pitanja u svezi s radom Turističkog vijeća i radnih tijela Zajednice,
4. daju prijedloge i postavljaju pitanja u svezi s radom Turističke zajednice,
5. prihvaćaju izbor u radna tijela Zajednice,
6. obavljaju i druge poslove koji su, prema Zakonu i Statutu Zajednice predviđeni za članove Skupštine.

**VI. SAZIVANJE I VOĐENJE SJEDNICE SKUPŠTINE**

**Članak 14.**

Skupština radi i odlučuje na sjednicama.

Poziv na sjednicu Turističke skupštine dostavlja se članovima u pravilu, najkasnije osam dana prije održavanja sjednice.

Uz poziv se dostavlja i materijal o pitanjima koja se predlažu za dnevni red i zapisnik s prethodne sjednice.

Iznimno od stavka 1. ovog članka u hitnim slučajevima i situacijama kada se nije moguće osobno sastati, predsjednik Skupštine može sjednicu sazvati i u kraćem roku od osam dana i to putem telefona ili elektroničkim putem, a dnevni red predložiti na samoj sjednici.

**Članak 15.**

Sjednica se mora održati najmanje dva puta godišnje.

Izvanredna sjednica se mora sazvati u slučaju:

1. izbora članova Turističkog vijeća ako se njegov broj smanji za više od 1/4;
2. na zahtjev Turističkog vijeća, najmanje 1/10 članova Skupštine, direktora turističke zajednice.

Podnositelj zahtjeva za sazivanje izvanredne sjednice dužan je predložiti i dnevni red sjednice.

Ako u slučaju iz stavka 2. ovoga članka predsjednik ne sazove sjednicu, sazvati ju mogu Turističko vijeće ili 20% članova Skupštine.

Poziv na sjednicu Skupštine dostavlja se i dragovoljnim članovima te drugim pravnim i fizičkim osobama na koje se izravno ili neizravno odnosi dnevni red Skupštine.

**Članak 16.**

Skupština može pravovaljano raditi, ako je sjednici nazočno više od polovice ukupnoga broja njezinih članova, a pravovaljane odluke donosi većinom glasova nazočnih članova, ukoliko za pojedino pitanje nije Statutom Zajednice drukčije određeno.

Ako na sjednici Skupštine ne prisustvuje više od polovice članova Skupštine, na istoj sjednici saziva se slijedeća sjednica Skupštine, s datumom održavanja unutar 15 dana od dana sazivanja sjednice Skupštine.

Tako održana slijedeća Skupština može pravovaljano odlučivati i kad sjednici ne prisustvuje više od polovice članova Skupštine pod uvjetom da odlučuje dvotrećinskom većinom glasova prisutnih članova.

Ako Skupština ne usvoji izvješće o izvršenju programa rada i izvješće o radu Turističkog vijeća, na istoj sjednici se raspušta Turističko vijeće i saziva nova Sjednica Skupštine na kojoj se izabiru novi članovi Turističkog vijeća.

**Članak 17.**

Na početku sjednice utvrđuje se dnevni red prema prijedlogu naznačenom u pozivu na sjednicu.

Predloženi se dnevni red može na početku sjednice i tijekom rasprave o dnevnom redu proširiti ili pojedini predmet skinuti s dnevnog reda, na prijedlog predsjedavajućega ili člana Skupštine.

Prijedlog za proširenje dnevnog reda s novim predmetom o kojem nisu raspravljala nadležna tijela (Turističko vijeće) može se prihvatiti samo ukoliko predlagatelj obrazloži potrebnu hitnost.

**Članak 18.**

Na sjednici može sudjelovati u raspravi i dragovoljni član, a ostale osobe - na poziv predsjedavajućeg.

**Članak 19.**

Na sjednici Skupštine glasuje se, u pravilu javno, osim ako se na sjednici ne odluči drukčije.

Članovi Skupštine javno glasuju tako da se izjašnjavaju „za” i „protiv” ili „suzdržan”.

Javno glasovanje provodi se dizanjem ruku ili poimeničnim izjašnjavanjem.

**Članak 20.**

O radu sjednice vodi se zapisnik.

Zapisnik sadrži bitne podatke o radu sjednice, a osobito o prijedlozima iznijetim na sjednici i o donesenim odlukama i zaključcima.

U zapisnik se unosi i rezultat glasovanja o pojedinom predmetu.

Usvojeni zapisnik potpisuju predsjednik i zapisničar, dok Odluke donesene na sjednici potpisuje predsjednik.

**Članak 21.**

Svaki član Skupštine ima pravo na početku sjednice iznijeti primjedbe na zapisnik s prethodne sjednice.

O osnovanosti primjedbe na zapisnik odlučuje se na sjednici, bez rasprave.

Ako se primjedba prihvati, u zapisniku se obavlja odgovarajuća izmjena.

Zapisnik na koji nije bilo primjedaba, kao i zapisnik u kojem su suglasno obavljene izmjene, smatra se usvojenim.

**Članak 22.**

Stručne i administrativne poslove u svezi s pripremanjem sjednice Skupštine i tijela Zajednice i poslove izrade analiza, informacija i drugih materijala za njihove potrebe obavlja Turistička zajednica.

1. **ODNOSI S PREDSTAVNICIMA JAVNOG PRIOPĆAVANJA**

**Članak 23.**

Predstavnici tiska i drugih sredstava javnog priopćavanja mogu nazočiti sjednicama Skupštine i izvještavati javnost o njenom radu.

Od dostupnosti javnosti mogu se izuzeti materijali koji su označeni kao poslovna tajna.

O radu sjednice Skupštine može se dati i službeno priopćenje za tisak i druga sredstva javnog priopćavanja.

Priopćenje iz stavka 4. ovoga članka daje predsjednik Zajednice.

1. **PRIJELAZNE I ZAVRŠNE ODREDBE**

**Članak 24.**

Stupanjem na snagu ovoga Poslovnika, prestaje važiti Poslovnik o radu Skupštine Turističke zajednice područja „Središnja Podravina”, od 19. prosinca 2017. godine.

**Članak 25.**

Ovaj Poslovnik stupa na snagu danom donošenja.

U Virju 18. siječnja 2021.

Broj: 5/21

**PREDSJEDNIK SKUPŠTINE**

**TZP Središnja Podravina**

**Mirko Perok**